ועדת הכלכלה, כנסת 24, פרוטוקול מספר 262, 2022-06-13 08:30

איתן גינזבורג: בוקר טוב לכולם.

איתן גינזבורג: אני מתכבד לפתוח את ישיבת ועדת הכלכלה.

איתן גינזבורג: היום יום שני, י"ד בסיון התשפ"ב, 13 ביוני 2022.

איתן גינזבורג: אני מקדם בברכה את חברי הכנסת אוסאמה סעדי ומופיד מרעי ואת כל המוזמנים, מנהלת הוועדה, היועצת המשפטית.

איתן גינזבורג: כולכם תבורכו, בוקר טוב.

איתן גינזבורג: אנחנו מקיימים דיון המשך בצו התעבורה (עבירות קנס).

איתן גינזבורג: אני מזכיר שהצו הזה הוא צו מאוד מאוד חשוב מן הטעם שהוא בא לתת מענה לסוגיה כואבת של שימוש חשוב בכלים חשמליים – אופניים, קורקינטים חשמליים – לעשות סדר באירוע הזה.

איתן גינזבורג: אנחנו רואים הרבה מאוד נפגעים, הרבה יותר מדי נפגעים ואנשים שמקפחים ממש את חייהם בגלל נהיגה לא נכונה, בגלל אי ציות לכללים, בגלל אי חבישת קסדה, בגלל נסיעה שהיא מצד אחד שימוש בכלי נכון וראוי, מצד שני הוא גם מסוכן, ולכן צריך לראות איך אנחנו מונעים את ההיפגעות של הנוסעים ושל הולכי הרגל.

איתן גינזבורג: קיימנו דיון אחד ביחס לקנסות בשבוע שעבר, אנחנו מתכנסים פה היום לדיון המשך, בתקווה גם להצביע, כשבשבוע הבא אנחנו גם נדון לא רק בצד של הקנסות, בצד העונש, אלא גם בצד האכיפה, כשאנחנו נעביר את תקנות האכיפה משוטרים לפקחים ברשויות המקומיות על מנת להרחיב את יכולת האכיפה ולדאוג לכך שבתוך מרכזי הערים גם לרשויות המקומיות יהיו סמכויות כדי לאכוף עבירות שונות בשימושים כאלה.

איתן גינזבורג: בדיון המשך היום כאמור אנחנו נעסוק בעיקר בקנסות בצו התעבורה.

איתן גינזבורג: לאחר הדיון בשבוע שעבר ביקשנו מאנשי המקצוע במשרדים השונים לבחון כמה נושאים שהוועדה מצאה לנכון שיש לעשות עליהם רביזיה ומחשבה מחדש, ואנחנו מתכנסים היום.

איתן גינזבורג: השאלה אם אנחנו נציג את זה או המשרד יציג את זה.

איתן גינזבורג: איך אתם מעדיפים לעשות זאת?

חוה ראובני: אני קיבלתי דיווחים מכלי שני על קיום התקנות.

איתן גינזבורג: בסדר.

איתן גינזבורג: אוסאמה, אתה רוצה לומר משהו לפני שמתחילים?

אוסאמה סעדי: בוקר טוב, אדוני היושב-ראש, חברי מופיד, אין ספק שהמלחמה בתאונות דרכים היא חובה על כולנו, במיוחד כשאנחנו רואים שהנגע הזה והמגפה הזאת לא מפסיקים לגבות קורבנות ועוד קורבנות ועוד קורבנות, במיוחד בחברה הערבית שאנחנו באים ממנה, המגפה הזאת גובה מחירים כבדים, יותר אפילו מהשיעור שלנו באוכלוסייה.

אוסאמה סעדי: אנחנו כמעט 21% אבל מבחינת הקורבנות אנחנו שליש ומעלה.

אוסאמה סעדי: כמובן שמוטלת עלינו החובה לטפל בתופעה הזאת, כמו גם בתופעה והסרטן שמתפשט של אלימות ופשיעה בחברה הערבית, ולכן בגלל מצב החירום והמלחמה שאנחנו נמצאים בה אז תמכנו, ואתה יודע אדוני היושב-ראש, שתמכנו בהרבה חוקים שבדרך כלל לא היינו תומכים בהם ולא היינו מסכימים להם והיינו עושים מלחמה בוועדות ובמליאה – כמו עונשי מינימום, החמרת הענישה על נשיאת נשק ועכשיו על פרוטקשן, שיש הצעת חוק שכמובן אנחנו נתמוך בה.

אוסאמה סעדי: כמובן, זו ההזדמנות גם להשתתף בצערה של משפחת המתנדב כרמלי, שמצא את מותו בנסיבות טרגיות, אבל לא צריך להכליל ואסור להכליל ואסור לעשות מסע הסתה נגד ציבור שלם ונגד ציבורים שלמים ונגד עיר של 70–80 אלף, רהט.

אוסאמה סעדי: לעניין התקנות, אמרתי לך – אני מסתכל, ואני עורך דין ואני מבין בסעיפים ומבין בתקנות – אבל איזה עורך דין ואיזה חבר כנסת יכול לאשר תקנות, משרד המשפטים, משרד התחבורה?

אוסאמה סעדי: אני מסתכל, מספר סעיף 62, דרגת קנס ב'; 62(12), דרגת קנס ד'; 39יד(א); 39טו1(א).

אוסאמה סעדי: מה, אתם מצפים מאיתנו שאנחנו נזכור את פקודת התעבורה על בוריה ונזכור את כל הסעיפים האלה?

אוסאמה סעדי: היה מן הראוי להביא לנו כחברי כנסת כל סעיף כזה, סעיף בסוגריים – זה קורקינט, זה פלאפון, זה קו רצוף, זה רמזור אדום – דברים כאלה, שנדע מה היה, מה התיקון המוצע, מה השינוי שעכשיו אתם מציעים.

חוה ראובני: מצורף מסמך דברי הסבר.

חוה ראובני: הגשנו לכנסת את הצו עם שני עמודים של דברי הסבר.

איתן גינזבורג: זה בקובץ אחר.

אוסאמה סעדי: אם הגשתם, אז אני מושך את ההערה שלי.

חוה ראובני: תודה, אדוני.

איתן גינזבורג: אני גם הערתי ביחס לדבר הזה וגם ביחס לדרגות קנס הצעתי שלא יהיה ד' ולא יהיה א'.

איתן גינזבורג: הצעתי שפשוט יהיו סכומים, שנבין.

אוסאמה סעדי: בדיוק.

איתן גינזבורג: יהיה פשוט יותר לציבור.

איתן גינזבורג: בסוף חוקים נועדו לציבור.

איתן גינזבורג: תודה, חבר הכנסת סעדי.

איתן גינזבורג: חבר הכנסת מרעי.

מופיד מרעי: תודה, אדוני היושב-ראש, בוקר טוב לכולם, גם שבוע טוב, מקווה שיהיה שבוע טוב.

מופיד מרעי: כל נושא עבירות תנועה אותי מלווה מאז תפקידי ברשות הלאומית לבטיחות בדרכים כמנהל אגף מגזרים, ובאמת עסקנו רבות גם בתוכניות מיוחדות כדי להוריד את כמות ההרוגים בתאונות דרכים.

מופיד מרעי: וכשאתה בונה לעצמך תוכנית איך אתה רוצה להגיע ליעדים שלך, זה מתחלק – הדרכה, הכנה, הסברה, הפנמה של התהליכים, פעילות שעושים בשטח, אבל בעיקר זה ההרתעה.

מופיד מרעי: ההרתעה, זה מה שנקרא העונש מול העבירות.

מופיד מרעי: בחלק מהעבירות, כן, העונש קל, זה לא מרתיע ואז הנהגים מרשים לעצמם להמשיך ולעשות מה שהם עושים, והעבריינות בכביש גוררת אחריה עבריינות גם בדברים אחרים.

מופיד מרעי: אתמול בבוקר פתחתי את השבוע בצפת אצל ראש העיר – 18 אוטובוסים שרופים שם, לראות את המקום שם, באמת לא סימפטי.

אוסאמה סעדי: זה מה שהזכרתי, הפרוטקשן.

מופיד מרעי: אני אומר, זה לא סימפטי לראות מקום כזה, לראות 18 אוטובוסים, לפני כן 12 אוטובוסים.

מופיד מרעי: אז כל נושא העבריינות, זה מתחיל להתערבב, הפשיעה, הפרוטקשן, העבריינות בכביש, הכול מתחיל להיות מין מקשה אחת ואנחנו חייבים לשים יד וחייבים להגביר את הענישה.

מופיד מרעי: אני כן בעד הגברת הענישה, אני כן בעד שתהיה הרתעה ושאנשים באמת ייקחו בחשבון ויבינו שעל כל עבירה זה יכול לעלות להם ביוקר, וכשזה עולה להם ביוקר והם מבינים שזה עולה להם ביוקר, באיזשהו מקום הם מתחילים לעשות חשבון ולהירתע.

מופיד מרעי: אני חושב שהתהליכים האלה והדיונים האלה הם מבורכים, אנחנו צריכים תמיד להיות עם היד על הדופק ואני כרגע לא עושה הבחנה בין חברה כזו או אחרת כי המכה היא מכת מדינה.

איתן גינזבורג: תודה רבה.

אוסאמה סעדי: אצלנו זה יותר חמור.

אוסאמה סעדי: אני מסכים איתך שזו מכת מדינה אבל אני מזכיר לך, חברי מופיד מרעי, שאנחנו באים מחברה שבאמת זאת מכת מדינה כפול.

מופיד מרעי: אני מסכים איתך.

איתן גינזבורג: הרי בסוף זו מכת מדינה בישראל בחברה הישראלית כולה, על כל רבדיה.

איתן גינזבורג: יש מקומות שיותר, יש מקומות שפחות, זה לפי תשתיות גם, יש הרבה משמעויות.

איתן גינזבורג: בואו נתקדם.

אוסאמה סעדי: אני רק מעיר לחברי.

אוסאמה סעדי: אני מסכים שצריך הרתעה, והרתעה זה באמת כלי חשוב, אבל יותר חשוב זה חינוך תעבורתי ולהתחיל מבתי הספר כי בהרתעה לבד ובעוד קנס ובעוד קנס אתה לא תשיג את המטרה.

מופיד מרעי: מסכים איתך.

אוסאמה סעדי: אם אנחנו לא נחנך את הילדים מבית הספר איך להתנהג בכביש ולשמור ולקדש את ערך החיים, תאמין לי, עוד קנסות ועוד קנסות לא ישיגו את המטרה.

מופיד מרעי: צודק, על זה דיברתי קודם.

איתן גינזבורג: תודה רבה, חברים.

איתן גינזבורג: אני מזכיר שבשבוע שעבר כבר הקראנו את כל הצו.

אוסאמה סעדי: מה השינויים שהיו?

איתן גינזבורג: עכשיו ניכנס אליהם.

איתן גינזבורג: עיקר הצו מדבר על לעשות סדר כי יש חוסר סדר למשל בין קורקינטים חשמליים ואופניים חשמליים ולמשל הסגווי שגם עליו נוסעים, אין עליו בכלל פיקוח ואין עליו בכלל קנסות, אז עושים מין יישור קו בין כל אותם רכבים חשמליים, מעלים קנסות – למשל, על היעדר קסדה באופניים, רכינוע שזה סגווי, אופנוע וגלגינוע, שזה קורקינט חשמלי.

אוסאמה סעדי: כמה היה לפני?

איתן גינזבורג: מ-250 ל-1,000 שקלים.

אוסאמה סעדי: על ילדים?

איתן גינזבורג: אדם וילד שלא חובש קסדה במקרים האלה יכול לאבד את חייו.

איתן גינזבורג: זה לא עבירה שהוא לא שם לעצמו מדבקת מחזיר אור על הקסדה.

איתן גינזבורג: אם מישהו נוסע בלי קסדה ומתנגש במשאית - - -

אוסאמה סעדי: אבל מ-250 ל-1,000?

אוסאמה סעדי: למה?

אוסאמה סעדי: אותו ילד שאבא שלו ישלם 500 שקל, אז הוא ילך ויקנה לו קסדה.

עידית חנוכה: אבל זה חיים.

אוסאמה סעדי: אני יודע שזה חיים.

איתן גינזבורג: אוסאמה, כשזה 1,000 שקל, הוא לא יעז להיות בלי קסדה.

אוסאמה סעדי: ואם זה 500 שקל, לא?

איתן גינזבורג: אני חושב ש-1,000 שקל זה אירוע כל כך משמעותי, באמת משמעותי.

אוסאמה סעדי: אבל צריך לעשות את זה הדרגתי.

אוסאמה סעדי: אני יודע שזה באמת חיי אדם וחיי ילדים, אבל אם 250 זה לא הרתיע, אז קופצים לעוד דרגה.

איתן גינזבורג: אגב, לילד בכלל אסור לרכוב על הכלים האלה, נתחיל מזה.

קריאה: מגיל 16.

איתן גינזבורג: כל העבירות הן רק מגיל 16 ומעלה.

איתן גינזבורג: נער בן 16 שאמור לעבור הכשרה או תיאוריה במשרד התחבורה, ייעודית, ולא חבש קסדה בהקשר הזה, הוא יידע שיש לו קנס גבוה, זה כמו אדם שמדבר בטלפון.

איתן גינזבורג: אני חושב שקנס כזה, כשאנחנו רואים שכל יום נפגעים אנשים, הם גם פוגעים בהולכי רגל, יש מקומות שגם אפילו מדווח למשטרה, מגיעים אנשים לאיכילוב, יש עלייה של מאות אחוזים בפונים לאיכילוב.

איתן גינזבורג: צריכה להיות הרתעה קשה, שיבינו שאנחנו מתייחסים לכך ברצינות.

מופיד מרעי: קנס מרתיע, וצריך את זה.

איתן גינזבורג: גם על שינוי בכלים האלה, אם שמים עליהם מנועים גדולים יותר או כל שינוי בכלים הללו, יש סעיף כזה.

איתן גינזבורג: תקנה 380, משהו כזה?

חוה ראובני: זה שינוי מבנה, כן.

איתן גינזבורג: אתמול הייתי בתיכון, אני מדבר איתם על נושאים שונים שהם הזמינו אותי להרצות בפניהם, ואז קמו שני נערים ואמרו: למה לא משנים את תקנה 380?

איתן גינזבורג: שאלתי, מה זה 380?

איתן גינזבורג: אמרו, שינוי המבנה ברכב, להוסיף אגזוזים, להוסיף זה וזה.

איתן גינזבורג: גם זה דבר מסוכן, מסוכן מאוד, וצריך להגביר את הקנס ביחס לדבר הזה.

איתן גינזבורג: כבר היום הקנס שם הוא 1,000 שקלים בתקנה הקיימת.

מופיד מרעי: זה בהרבה יותר חמור.

איתן גינזבורג: כן.

איתן גינזבורג: זה קיים ברכבים מסוימים, אנחנו רוצים להשוות גם לגבי כלים אחרים.

איתן גינזבורג: מה שהיום קיים על מכוניות וכו', לשים את זה גם על כלים אחרים.

איתן גינזבורג: מי שנוסע באופניים חשמליים או בקורקינט חשמלי בלי הכשרה ייעודית או בלי תיאוריה, אלה שתי האפשרויות, מוצע להטיל עליו קנס של 750 שקל, כמו אם נהג נוסע ברכב בלי תיאוריה, אותו קנס, פשוט עושים השוואה וסדר.

איתן גינזבורג: הסיפור של אפוד זוהר ירד.

איתן גינזבורג: זה נמצא בדברי ההסבר.

חוה ראובני: אפוד זוהר, כן.

חוה ראובני: אני לא יודעת למה מופץ, מייד אחרי ההגשה ראינו את הטעות, העברנו נוסח מעודכן של דברי הסבר.

חוה ראובני: אין אפוד זוהר בתקנות.

איתן גינזבורג: בסדר, זה מופיע כאן בדברי ההסבר.

איתן גינזבורג: אז מה זה 50ב2?

איתן גינזבורג: לא יודע, אבל בסדר, ירד.

חוה ראובני: 50ב2 זה מחזיר אור על הקסדה.

איתן גינזבורג: אוקיי.

איתן גינזבורג: ביחס למחזיר אור על הקסדה אני הצעתי למשרדי הממשלה לוותר על העבירה הזאת, לא כי היא לא חשובה אלא לבטל את הקנס על היעדר התקנת מחזיר אור.

איתן גינזבורג: אתמול ככה הסתובבתי, ניסיתי לסקר – רנדומלי, לא סטטיסטי, אבל עברתי בקורקינטים שמפוזרים, בדקתי רוכבי אופניים שנוסעים עם קסדות וכו'.

איתן גינזבורג: כל עוד אין עבודת מטה מסודרת שתסביר שחובה להדביק על הקסדה מדבקת מחזיר אור ולהבין מהי – האם מדבקת מחזיר האור בצורת חד קרן של הבת שלי שמודבקת על הקסדה היא מספיקה?

איתן גינזבורג: יש הגדרה מהי מדבקה מחזירת אור על קסדה?

איתן גינזבורג: איפה היא צריכה להיות מודבקת?

איתן גינזבורג: בחלק האחורי של הקסדה?

איתן גינזבורג: בחלק העליון שלה?

איתן גינזבורג: בצדדיה?

איתן גינזבורג: מלפנים?

איתן גינזבורג: הדברים האלה לא מוגדרים.

איתן גינזבורג: אתמול ראיתי קורקינטים שהיה שם מחזיר אור כזה קטן.

איתן גינזבורג: אף רכב לא רואה את זה, אין לזה שום משמעות שזה מודבק על הקסדה, לכן אני חושב שצריכה להיות עבודה משרדית שתקבע תקן ספציפי של קסדות עם מחזיר אור קבוע כדי שיהיה אפשר להכשיר את הקנס הזה – בין אם חובת יבוא קסדות עם מחזירי אור אינהרנטיים כבר בתוך הקסדה או חובת מכירת קסדות ומדבקת מחזיר אור בצמוד אליהן – אתם תעשו את הבדיקה אבל כל עוד אין ידע על הגודל, איפה ממקמים את הקסדה, וכיוצא בזה, אי אפשר לדרוש מהציבור לעמוד בחובה הזאת כשלא מכירים גם את ההגדרה, לא מכירים את החובה הזאת, זה ממש להכשיל את הציבור.

איתן גינזבורג: אני רק אעיר, שאפילו בפרסומת של רלב"ד, שהסתכלנו בה כי אמרנו, בואו תעשו גם הסברה, גם בפרסומת של רלב"ד כשמציגים את החובה לשים קסדות, לקסדה אין מחזיר אור.

איתן גינזבורג: זה לקוח מתוך הפרסומת של רלב"ד, זה מהאתר של רלב"ד, מהרשות הלאומית לבטיחות בדרכים, רואים את הקסדה, אין פה מדבקות.

מירב רפאלי: אני אגיד שהרלב"ד מעלה פרסומים בנוגע לקסדות.

מירב רפאלי: החלק העיקרי כמובן, המהות, הוא חבישת הקסדה.

איתן גינזבורג: בסדר.

איתן גינזבורג: גברתי, לא צריך להתגונן.

איתן גינזבורג: אני רק אומר שהדבר הזה לא מוטמע במשרד התחבורה, הוא לא מוטמע בציבוריות הישראלית ואי אפשר לבוא היום לדרוש מהכנסת להטיל על כך קנס, כשהדבר הזה לא מוטמע, ואני חושב שצריכה להיעשות עבודה מקצועית כי היא חשובה, לפני שאנחנו באים להטיל קנס.

איתן גינזבורג: ולכן, אני מציע בהקשר הזה שלא יוטל קנס, לבטל את הקנס על היעדר התקנת מחזיר אור, כל עוד לא תהיה עבודה משרדית מסודרת של חובת הדבקה, של הבאת קסדות כאלה, הסברה ראויה לציבור, ואז נוכל גם לבוא לציבור בטענות ולהטיל עליהם קנסות על כך שהם לא מדביקים מחזירי אור על הקסדות שלהם.

איתן גינזבורג: הלאה, אני ממשיך.

איתן גינזבורג: קנס של 250 שקלים לרכיבה על אופניים חשמליים לא תקינים – קיים היום, מוצע להחיל את הקנס הזה גם על קורקינטים חשמליים, מה שנקרא גלגינוע.

איתן גינזבורג: קיים היום קנס של 250 שקלים על רכיבה על אופניים ללא פנס מאיר ובלי מחזיר אור בשעות הלילה, בשעות החשכה, מוצע להטיל גם את הקנס הזה ברכיבה על קורקינטים חשמליים, זה לא קיים היום, על גלגינוע.

מופיד מרעי: אותו גובה?

איתן גינזבורג: באותו גובה, כן, פשוט לעשות סדר בדבר הזה כי בסוף בא שוטר, יכול לאכוף על אופניים, לא יכול לאכוף על קורקינט.

איתן גינזבורג: אנחנו רוצים להעביר סמכויות לפקחים העירוניים.

איתן גינזבורג: הוא יכול לאכוף על אופניים, לא יכול על קורקינט, צריך לעשות את הסדר הזה.

איתן גינזבורג: יש פה עוד כמה קנסות שנדון בהם אבל הקנסות העיקריים, בכל הנוגע לקורקינטים חשמליים ואופניים חשמליים עושים האחדה, עושים סדר כדי שהדברים יהיו מסודרים וכדי שיוכלו להטיל קנסות גם פקחים עירוניים.

איתן גינזבורג: ביחס לעבירות נוספות, מציע משרד התחבורה להטיל קנס על חסימת מקום חנייה בסך של 250 שקלים וקנס של 750 שקלים על חסימת חנייה או רכב עם תו נכה או חניית נכים.

איתן גינזבורג: סליחה, 1,000 שקלים.

איתן גינזבורג: נכון?

חוה ראובני: בשיח סוכם על 1,000 שקלים.

חוה ראובני: הנוסח שהוגש במקור היה 750 שקלים.

איתן גינזבורג: אז 1,000 שקלים בחסימת חניית נכים.

איתן גינזבורג: גם על זה אנחנו מבקשים להצביע.

איתן גינזבורג: יש פה כמה נושאים נוספים שעוד לא נגענו בהם, שזה קנס על חנייה ועצירה בנת"צ, אנחנו מציעים כרגע להותיר את העבירה כמו שהיא ולא להגדיל, לאור חילוקי דעות בכל הנוגע להבחנה בין עצירה לבין חנייה בתחנות אוטובוס.

איתן גינזבורג: בכל הנוגע לשימוש בטלפון נייד בנהיגה, ההצעה של הממשלה בשנת 2018 הייתה להעלות את הקנס מ-1,000 ל-1,500 שקלים.

איתן גינזבורג: אנחנו לא קיבלנו, אלא אם כן יש – האם יש נתונים ביחס לאפקטיביות של הגברת הקנס?

איתן גינזבורג: עד היום לא קיבלנו נתונים שמעידים על כך שאם יעלה הקנס מ-1,000 ל-1,500, השימוש בטלפון נייד בזמן נהיגה יפחת.

אוסאמה סעדי: לא.

אוסאמה סעדי: גם לפני כן זה היה 500 או 750, והעלו את זה.

איתן גינזבורג: נכון.

איתן גינזבורג: העלו ל-1,000.

אוסאמה סעדי: זה מה שביקשנו.

אוסאמה סעדי: איך זה השפיע?

איתן גינזבורג: נכון.

איתן גינזבורג: אני מבין שאין נתונים.

רפ"ק סימונה זילבר: לא מדובר בנתונים, רק לחדד, מדובר במחקרים.

רפ"ק סימונה זילבר: אין ביסוס מחקרי שיכולנו להציג, שהעלאת הקנס מונעת עבירות.

אוסאמה סעדי: אנחנו לא מדברים על מחקרים ובאופן כללי, אנחנו מדברים על העבירה הספציפית הזאת.

אוסאמה סעדי: הרי יש למשטרה נתונים לגבי כל סוגי הדוחות, ומה שמצופה מהמשטרה זה לבוא ולהגיד, כשהיה 500 היו ככה וככה דוחות, כשהעלינו את זה ל-1,000 היו כך וכך, ולכן אנחנו רואים שהעלאת הקנס היא מרתיעה, מפחיתה, לא מפחיתה, לא משפיעה.

אוסאמה סעדי: שנדע.

אוסאמה סעדי: זה מה שביקשנו.

רפ"ק סימונה זילבר: הנתונים הוצגו.

איתן גינזבורג: בישיבה הקודמת.

סנ"צ גיא לוי: גיא לוי, ראש מדור תעבורה באגף התנועה.

סנ"צ גיא לוי: יש עלייה מתמדת ברישום העבירה הספציפית.

סנ"צ גיא לוי: לטיעון שלך, למה שאתה מעלה, שימוש בטלפון נייד זו אחת העבירות המסוכנות, אני חושב שאין על כך עוררין, עבירת היסח הדעת פר אקסלנס, וכשאתה בא לבחון קנסות לעבירת מהירות לצורך העניין, כשהרבה מאוד אנשים יגידו: אוקיי, אני נוסע מהר אבל זה לא גורם לתאונת דרכים, זה משפיע הרבה על דברים אחרים, אבל שימוש בטלפון נייד, כשאתה בוחן את העבירה הספציפית, עבירה של היסח הדעת, היא עבירה מסוכנת.

סנ"צ גיא לוי: כשאתה מעלה את רמת הקנס בעבירה כזו מסוכנת, אתה אומר, אולי הציבור יירתע.

סנ"צ גיא לוי: הרי מה זה התיאוריה?

סנ"צ גיא לוי: התיאוריה זה להיתפס באופן מיידי ושהעונש יהיה חמור, אז אנחנו כן חושבים שצריך להעלות את הקנס בעבירה הזאת, מבחינתנו אין ספק.

סנ"צ גיא לוי: אני יכול להגיד לך באחריות שיש עלייה מתמדת באכיפה של העבירה הזאת.

איתן גינזבורג: את זה ראינו.

סנ"צ גיא לוי: אבל העלייה המתמדת באכיפה כלפי העבירה הזאת זה שימושים באמצעים טכנולוגיים, כגון מצלמות סטילס ומצלמות דרך, זה שימוש בהרבה מאוד אופנועים שיש להם יתרון יחסי אל מול הניידת שאוכפת.

סנ"צ גיא לוי: ככל שהשיפור הטכנולוגי שלנו עולה, התפיסה על העבירה הספציפית הזאת שמבחינתו היא עבירה מסכנת חיים, נקודה, עולה.

סנ"צ גיא לוי: אנחנו מקווים שהיא תמשיך לעלות כי ככל שאנחנו נאכוף יותר, אין לי ספק שאנחנו מרתיעים יותר.

סנ"צ גיא לוי: כשנהג רואה אופנועי משטרת התנועה הארצית נוסעים בכביש, הוא אומר, אני היום לא מתעסק, אני אפילו לא לוחץ על הטלפון.

אוסאמה סעדי: אני מסכים איתך, גם ב-1,000 שקל הוא לא יירתע ולכן צריך אכיפה.

אוסאמה סעדי: אני מסכים איתך.

אוסאמה סעדי: גם ב-1,000 שקל עם שמונה נקודות, אף אחד לא יסתכן.

אוסאמה סעדי: תעשו אכיפה, אף אחד לא אומר שלא תעשו אכיפה.

סנ"צ גיא לוי: אכיפה נעשית כל הזמן.

סנ"צ גיא לוי: אי אפשר להגיד שאנחנו לא עושים אכיפה, אי אפשר.

סנ"צ גיא לוי: אגב, מבחינת נתונים, 16% מהדוחות הידניים נרשמים על שימוש בטלפון.

איתן גינזבורג: כן, וזו עלייה של אחוז משנה שעברה, אני זוכר.

סנ"צ גיא לוי: וזה המון.

סנ"צ גיא לוי: אם אנחנו רושמים בין 1.2 מיליון ל-1.4 מיליון דוחות בשנה, זו עלייה משמעותית ברישום בעבירה.

איתן גינזבורג: נכון.

איתן גינזבורג: הוצגו לנו הנתונים בפעם הקודמת.

איתן גינזבורג: השיח בין חברי הכנסת היה שהעלאת הקנס לא בהכרח תצמצם את העבירה, זה מה שאנחנו חושבים.

איתן גינזבורג: אנחנו חושבים שהגברת האכיפה היא חשובה, הקנס בגובה 1,000 שקלים הוא מה שנקרא בחלק העליון של הדרגות.

אוסאמה סעדי: אחד לפני ה-top.

איתן גינזבורג: וחשבנו שבעת הזאת – איך אמרת, סימונה – חוסר המחקרים בכך שיש הלימה אפקטיבית במובן זה שאם מעלים את הקנס יעשו שימוש פחות בטלפון סלולרי בזמן נהיגה, לא ראינו נתונים כאלה שיבססו את ההצדקה של הממשלה להעלות את הקנס הזה.

סנ"צ גיא לוי: אני לא יכול לבסס שום דבר על מחקר כי אין, אני יכול להיות סנגור וקטגור.

איתן גינזבורג: כן, ברור.

סנ"צ גיא לוי: אני יכול להגיד שעל עבירה שהיא בתוספת השביעית שהיא עבירת השכרות, מחרימים לנהג את האוטו ל-30 יום.

סנ"צ גיא לוי: לכאורה אתה אומר, מי ינהג שיכור ויחרימו לו את האוטו?

סנ"צ גיא לוי: הרי זה סופר מרתיע.

סנ"צ גיא לוי: ועדיין, אנשים נוסעים שיכורים.

מופיד מרעי: השאלה אם אין ירידה.

מופיד מרעי: בהמשך למה שנשאל כאן, האם יש ירידה.

סנ"צ גיא לוי: ירידה במה, סליחה.

מופיד מרעי: יש את הענישה שאתה מדבר עליה, שיכור – 30 יום.

מופיד מרעי: האם יש ירידה בענישה הזאת של החרמת רכב בשכרות ל-30 יום?

מופיד מרעי: אם יש ירידה, סימן שהענישה היא מתאימה, אולי צריך גם להעלות את רף הענישה.

מופיד מרעי: אם אין ירידה, יכול להיות שהענישה לא מתאימה, צריך לחשוב על ענישה אחרת.

סנ"צ גיא לוי: זה די מאוזן.

סנ"צ גיא לוי: גם בשנתיים האחרונות, בגלל הקורונה ובגלל חוסר היכולת לאכוף את זה סדיר, אז אין נתונים על התקופה הספציפית.

מופיד מרעי: שווה שלמשטרת ישראל יהיו נתונים על כל דבר.

סנ"צ גיא לוי: יש נתונים.

סנ"צ גיא לוי: אני רק אומר, שהאכיפה בתקופת הקורונה לא הייתה כשנים אחורה.

סנ"צ גיא לוי: נתונים יש כל הזמן.

סנ"צ גיא לוי: אבל שוב, בסופו של דבר החלטה צריכה להתקבל.

סנ"צ גיא לוי: אנחנו חושבים, מבחינת העבירה הספציפית הזאת, שימוש בטלפון, שהיא חמורה מאוד.

איתן גינזבורג: חמורה בהחלט.

סנ"צ גיא לוי: ואנחנו צריכים להרתיע לגביה.

איתן גינזבורג: לכן היא בדרגה מהגבוהות ביותר בדרגות הקנס.

איתן גינזבורג: אני גם מציע – אני אומר את זה ככה במקביל, לא כתנאי או משהו כזה – שיבוצע הליך של תיקון תקנה 28ב, כך שיותאם להתקדמות הטכנולוגית שחלה ב-15 השנים האחרונות, כמו שגם נשיאת בית המשפט העליון, השופטת אסתר חיות, קראה בחודש פברואר האחרון, בכל זאת, הייתה התקדמות טכנולוגיות וראוי שגם הנושא הזה יקבל מענה בחקיקת המשנה.

חוה ראובני: זה הועבר לדיון.

חוה ראובני: אני הסברתי בדיון הקודם על הפורום של ועדת תיאום.

חוה ראובני: הנושא הזה הועבר לדיון שם, לחשיבה רב-זרועית נקרא לזה, של כל זרועות הממשלה על עדכון התקנה.

חוה ראובני: הוא מדבר על sms ולא על מסרון ולא על אימיילים, ולכאורה אין איסור על ווטסאפ כי האיסור הוא על sms, אפשר להתווכח אם זה תופס או לא תופס, כל מיני, אינסטגרם אסור תוך כדי – אפילו בדברים האלה, עוד לפני מה שנאמר בבית המשפט העליון.

איתן גינזבורג: בסדר.

איתן גינזבורג: אלה הדברים.

איתן גינזבורג: פספסתי מישהו, גבירותיי, רבותיי, בהצגה של הדברים, או שאפשר לעבור להצבעה?

חוה ראובני: אני חושבת שזה בסך הכול די כולל.

חוה ראובני: אדוני ביקש לכלול בצו, במקום לכתוב: א', ב', ג', ד', לכתוב: 100, 250, 500 ו-1,000.

איתן גינזבורג: כן.

איתן גינזבורג: אם זה מקובל עליכם, אם זה בסדר מבחינה משפטית.

חוה ראובני: מבחינתנו לא הייתה בעיה, ובתנאי שלא מאבדים את המדרגיות, זאת אומרת שעדיין נשארות שש דרגות קבועות וידועות מראש, ולא שעל כל סעיף יהיה מיקוח על 20 שקל יותר ו-30 שקל פחות, זה גם יהיה שוק מבחינת הקביעה.

איתן גינזבורג: הרציונל של הדרגות ברור לי, אחר כך כשקראתי עוד פעם.

חוה ראובני: היועצת המשפטית של אדוני, אביגל, בדקה ומצאה שאפשר לעשות את זה, היינו כולנו בקשר יחד – גם עם משרד המשפטים, עם מחלקת הבניית החקיקה – יש פתרון וזה ניתן.

איתן גינזבורג: נהדר.

איתן גינזבורג: יופי.

איתן גינזבורג: טוב לשמוע.

אביגל כספי: אם אפשר, רק נעבור ספציפית על הדברים שעכשיו יורדים מהצו עצמו כדי שיהיה ברור.

אביגל כספי: בעמוד הראשון, פרט 1, פסקה (1) נשארת ללא שינוי.

אביגל כספי: יש את השינוי שהוקרא בפעם הקודמת, שזה המעבר ב-3ג מ-ד ל-ה.

אביגל כספי: כמובן, אם השינוי של המספרים ייכנס, בכל מקום שבו כתוב אותיות גם פה זה ישתנה.

איתן גינזבורג: ברור.

רפ"ק סימונה זילבר: יש לנו הערה לעניין הזה, אנחנו נבקש להפנות את תשומת הלב.

רפ"ק סימונה זילבר: זה תיקון קל נוסחי שדיברנו עליו עם חוה כבר בדיון הקודם, ומוסכם.

רפ"ק סימונה זילבר: לגבי 3ג, חסימת הכניסה או היציאה מרכב הנושא תג נכה, צריך שהנוסח יהיה כזה שמשקף שזה לא בכל חסימה אלא רק אם החסימה היא בחנייה על שטח שמסומן כאסור לחנייה.

איתן גינזבורג: נכון.

איתן גינזבורג: זו הערה נכונה כי פה כאילו חוסמים את הרכב ולא חוסמים את החנייה.

איתן גינזבורג: בסוף יגידו, החנייה היא חנייה רגילה אבל הוא נכה אז כאילו יש פה ברירת קנס גבוהה.

רפ"ק סימונה זילבר: המעלון, בעצם הוא מוגן אם לצידו יש שטח שמסומן כאסור לחנייה.

רפ"ק סימונה זילבר: זה תמרור שנראה כמו מעטפה על פני השטח.

איתן גינזבורג: אבל כתוב כאן:

איתן גינזבורג: החונה במקום חנייה לנכים.

חוה ראובני: שטח ההיערכות שלצידו – ככה מכנים את זה – הוא לא חלק מחניית הנכה אבל הוא מקום אסור לחנייה בכל מקרה.

חוה ראובני: הדיוק שמציעה עורכת דין זילבר הוא נכון והוא מוצדק, לא משנה את מהות האיסור כי זה האיסור בפקודה עצמה.

איתן גינזבורג: אמרתי, ממילא הדבר הזה נמצא רק בחניונים, הוא לא נמצא באמת בחיים עצמם, ברחובות.

קריאות: נמצא.

רפ"ק סימונה זילבר: נמצא, ובנוכחות מאוד גבוהה, וחשוב, אנשים לא מודעים לזה שאסור לחנות על זה ולכן עוד יותר חשוב שהנוסח של הפירוט הנוסף לעבירה יהיה כזה שברור שהחנייה האסורה היא על מקום האסור לחנייה.

רפ"ק סימונה זילבר: זה תמרור שנראה כמו מעטפה שמסומן לצד חניית הנכה.

רפ"ק סימונה זילבר: זה מאוד מאוד חשוב, הרבה פעמים אופנועים חונים על זה או רכבים שלא מבינים את ההשפעה של זה כלפי הרכב הנכה.

איתן גינזבורג: כן, אבל בחניונים.

רפ"ק סימונה זילבר: לא, זה נוכח מאוד ברחובות.

איתן גינזבורג: איזה רחובות?

מירב רפאלי: בסופר אצלי ליד הבית יש את זה.

רפ"ק סימונה זילבר: בשוהם יש, בתל אביב יש.

רפ"ק סימונה זילבר: יש.

חוה ראובני: אני חושבת שזה בעיקר במקומות שיש חנייה במאונך.

איתן גינזבורג: יש לכם את הנוסח?

רפ"ק סימונה זילבר: אני מציעה פשוט להשתמש בנוסח של התקנה.

חוה ראובני: שטח המסומן כאסור לחנייה?

רפ"ק סימונה זילבר: אני חושבת שזה מה שכתוב.

רפ"ק סימונה זילבר: כן.

איתן גינזבורג: בסדר?

אביגל כספי: בסדר.

איתן גינזבורג: מאה אחוז.

איתן גינזבורג: הלאה.

רפ"ק סימונה זילבר: בסעיף.

רפ"ק סימונה זילבר: לא בתקנה.

רפ"ק סימונה זילבר: סליחה.

אביגל כספי: בסעיף החוק, כן.

אביגל כספי: פרט 2(א) – בעצם נמחק כי דרגת הקנס על פלאפון לא משתנה.

איתן גינזבורג: נכון.

איתן גינזבורג: 50א בסדר?

אביגל כספי: כן.

איתן גינזבורג: 50ב בסדר?

איתן גינזבורג: הסיפור של מחזיר אור, אמרנו שמורידים אותו.

קריאה: זה לא ב-50ב.

קריאה: זה ב-ג.

איתן גינזבורג: 50ב2.

אביגל כספי: אנחנו מגיעים ל-50ב2, שזה חבישת קסדת מגן בלי מחזיר אור, זה בעצם יימחק.

אביגל כספי: לגבי תקנה 105 ו-106 שעוסקת בתחנות אוטובוס, אתה רוצה לא לגעת בכלל.

איתן גינזבורג: אנחנו רוצים להותיר את המצב כמו שהוא.

אביגל כספי: שזה יישאר, עדיין העצירה בתחנת אוטובוס תהיה 250.

איתן גינזבורג: אנחנו כרגע לא נוגעים בזה.

איתן גינזבורג: אני הבעתי את דעתי, אני מבין את הרצון לשמור את תחנת האוטובוס פנויה מכל רכב, אבל המציאות היא שמורידים אנשים בתחנות אוטובוס, לעיתים זה המקום היחידי שהוא מקום בטוח להורדת נוסעים.

איתן גינזבורג: יש שיקולים לכאן ולכאן, יש רצון לתת זרימה פלואידית ורציפה של אוטובוסים, זו מטרה נכונה וטובה, אבל יש מקומות שבהם אין מקום להורדת נוסעים אלא בתחנות אוטובוס.

איתן גינזבורג: להוריד אותם בשולי הכביש או ברחובות ערים, שיש שם רק מעקות בטיחות ואין להם יכולת להגיע למדרכה בצורה בטוחה, גם זה דבר שהוא מטריד אותי.

איתן גינזבורג: אז בשיח חשבנו כרגע להשאיר את המצב הזה על מנת שמשרד התחבורה יוכל לתת מענה ומחשבה על סיטואציה כזאת איך לאפשר הורדת נוסעים בתחנות אוטובוס בבטחה.

איתן גינזבורג: אני הצעתי שתהיה אפשרות לעצירה לזמן מוגבל, רק להורדה מיידית, אולי 60 שניות ולא יותר מכך.

איתן גינזבורג: יש היום אפשרות לאכוף על ידי מצלמות, זה נעשה, משרד התחבורה ביקש להמתין עם זה, אני מכבד את הבקשה.

חוה ראובני: אז אדוני לא מצביע על 105, 105א, 106 ו-106א?

אביגל כספי: כן.

אביגל כספי: זו המשמעות.

איתן גינזבורג: כן.

אביגל כספי: 176.

קריאה: קסדה של האופנוע.

אביגל כספי: קסדה של האופנוע, זה עולה ל-1,000 שקלים.

אביגל כספי: אחר כך 179ד, אנחנו מורידים את פירוט נוסף לעבירה בחבישת קסדת מגן בלי מחזיר אור – זה יירד.

אביגל כספי: זאת אומרת שיישאר - - -

איתן גינזבורג: ברירת משפט, כן.

רפ"ק סימונה זילבר: ברשותכם, אם אפשר, כי אנחנו נשארים מהעניין הזה מאוד מאוד מבולבלים, ונראה לי שלא כדאי שאנחנו נהיה מבולבלים, אני רוצה להסביר.

רפ"ק סימונה זילבר: המצב היום לגבי קסדות ולגבי מחזירי אור, שבאופניים רגילים אין חובה של מחזיר אור, והקנס הוא 250; בקורקינט יש חובה של קסדה ומחזיר אור, והקנס הוא 250, ובאופניים חשמליים יש חובה של קסדה ומחזיר אור, והקנס הוא 1,000.

רפ"ק סימונה זילבר: זו אנומליה שנוצרה כתוצאה מההסדרה החפוזה בסיום ימיה של הכנסת העשרים.

רפ"ק סימונה זילבר: המשמעות של מחיקת התיקונים שאתם עושים עכשיו היא שהאנומליה הזאת נשארת.

רפ"ק סימונה זילבר: יישאר מצב שבו על קסדה של האופניים החשמליים ומחזיר האור זה 1,000 שקלים, בקורקינט 250.

רפ"ק סימונה זילבר: אנחנו פשוט נשארים במצב שאם נאכוף אנחנו יוצרים חוסר הוגנות.

איתן גינזבורג: תודה על ההבהרה.

איתן גינזבורג: לא, לא, זאת לא הייתה הכוונה.

רפ"ק סימונה זילבר: - - -

איתן גינזבורג: הבנו.

איתן גינזבורג: אנחנו רוצים להבהיר כדי שתהיו אתם מאוד מאוד ברורים ושגם הדברים יהיו ברורים בתקנות.

איתן גינזבורג: אנחנו חושבים שעבירת הקסדה צריכה לעלות ל-1,000 שקלים מכיוון שאי חבישת קסדה או אי רכיסתה, גורמת למוות בסוף, ולכן צריך לעשות האחדה בין הכלים החשמליים.

איתן גינזבורג: היה ויכוח רק לסוגיית מדבקת מחזיר האור, שלא מוסדרת, לא מובנת, לא מוכרת, על זה בלבד היה הוויכוח.

איתן גינזבורג: כל השאר אני מציע שתהיה האחדה, חד-משמעית.

אביגל כספי: זה בעצם אומר שהתקנה תהיה במספר סידורי 179ד, כלומר לחזור לנוסח המקורי.

איתן גינזבורג: אם הדברים פה היו ברורים בעברית אז הייתי גם יכול להתייחס.

איתן גינזבורג: פשוט יש פה תקנות שאי אפשר לעקוב, אני מצטער שאני לא יכול להיות שותף להסברים.

רפ"ק סימונה זילבר: צריך להבהיר בנוסח משהו לגבי מחזירי האור, אחרת האנומליה נשארת.

איתן גינזבורג: צריך להביא למחוקקים מסמכים ברורים, שנדע מה כתוב בהם.

רפ"ק סימונה זילבר: גם למשטרה.

רפ"ק סימונה זילבר: החוק צריך להיות ברור מספיק כדי שהמשטרה תדע איך לאכוף.

איתן גינזבורג: נכון.

רפ"ק סימונה זילבר: אני לא יכולה בכלי אחד שזה יהיה 1,000 - - -

איתן גינזבורג: האמירה ברורה.

איתן גינזבורג: אני אמרתי שזו לא הכוונה.

אביגל כספי: לגבי עבירה 179ד, הצו המקורי דיבר על העלאת הקנס מ-250 ל-1,000.

אביגל כספי: קיימות כרגע שתי אפשרויות: או להחזיר את זה לנוסח המקורי ולהעלות את גובה הקנס ל-1,000, ובעצם לא להתייחס לעניין של המחזיר אור, או שבפירוט נוסף לעבירה יהיה כתוב:

אביגל כספי: באי חבישת קסדת מגן קשורה ברצועה, כלומר לכתוב באופן ברור שאנחנו מתייחסים רק לאי חבישת הקסדה ולא למחזיר האור.

חוה ראובני: או לומר: למעט באי הצמדת מחזיר אור.

אביגל כספי: כן.

אביגל כספי: אפשר בעצם או לתקן את זה מ-ב' ל-ה', או להבהיר את זה.

רפ"ק סימונה זילבר: אבל למעט מחזיר אור זה הופך את זה להזמנה לדין.

רפ"ק סימונה זילבר: זה מה שאנחנו רוצים?

חוה ראובני: זה מה שהיושב-ראש רוצה כדי שלא תהיה אכיפה.

רפ"ק סימונה זילבר: והציפייה היא שהמשטרה תאכוף את מחזיר האור - - -

איתן גינזבורג: גברתי, היום אתם אוכפים?

איתן גינזבורג: את בעצמך אמרת לי שאין אכיפה.

רפ"ק סימונה זילבר: אנחנו מחכים שהמהלך החקיקתי יושלם.

רפ"ק סימונה זילבר: החקיקה היא על העבירה ועל הקנס שלה.

איתן גינזבורג: היום העבירה הקיימת על מחזירי אור נאכפת?

רפ"ק סימונה זילבר: אנחנו לא אוכפים בגלל האנומליה, אבל אם הסדרת את האנומליה, אם היום אנחנו בדיון של יישור קו, ויישור הקו הוא הזמנה לדין, אני רוצה להבין אם הציפייה היא שניתן דוחות של הזמנה לדין על מחזיר האור הזה.

איתן גינזבורג: אני אמרתי מה ציפייתי מהממשלה.

רפ"ק סימונה זילבר: אוקיי.

איתן גינזבורג: ציפייתי מהממשלה, שבטרם ישיתו עונשים על הציבור על אי הדבקת מחזירי אור על קסדות, שהדבר הזה ראשית יוסדר, בין אם בתקנות הקסדות ובין אם הסברה כיצד צריך להדביק ומה צריך להדביק, מהו מחזיר אור.

איתן גינזבורג: גם גברתי או השוטרים של משטרת ישראל לא ידעו לאכוף את זה.

איתן גינזבורג: האם מדבקה עגולה כזאת של מחזיר אור מספיקה?

איתן גינזבורג: מי אמר שלא?

איתן גינזבורג: איפה זה כתוב?

איתן גינזבורג: לכן, כל עוד הדבר הזה לא ברור לציבור, אי אפשר להשית עליו עונשים.

איתן גינזבורג: זה מה שאני חושב.

רפ"ק סימונה זילבר: תודה רבה.

רפ"ק סימונה זילבר: זה מה שרצינו לשמוע.

איתן גינזבורג: ולכן, כל עוד הסיפור הזה של מחזיר אור לא מוסדר כראוי, אני חושב שזה צריך לבוא built-in בקסדה, אני חושב שאם לא רוצים ללכת למקום של בירוקרטיה ותקנות, אז שיחייבו הדבקת מדבקה עם הקסדה, אינני יודע מה, אבל כל עוד הדבר הזה לא ברור לציבור, אי אפשר להטיל עליו קנסות, עונשים וכל מה שזה לא יהיה, לדעתי גם לא אכיפה.

איתן גינזבורג: ראוי שידביקו מחזירי אור, רק צריך לדעת איך ומה.

איתן גינזבורג: זה כל מה שאני אומר.

איתן גינזבורג: אז הנוסח, תציעו אותו מבחינה משפטית.

אביגל כספי: אני פשוט אומרת, אם עושים הבהרה לגבי זה שמחזיר האור נשאר בחוץ, צריך לעשות הבהרה כזאת גם לגבי האופניים החשמליים.

אביגל כספי: בעצם המצב היום לגבי האופניים זה שיש את סעיף 65ג, שמדבר על החובה של חבישת הקסדה, ויש את סעיף 39טז4 שמדבר על חבישת הקסדה פלוס מחזיר האור.

איתן גינזבורג: סליחה, שנייה.

איתן גינזבורג: אל תקראי.

חוה ראובני: אבל מחקנו - - -

איתן גינזבורג: תיקחו את הנוסח האחד שמקובל על כולם על איסור רכיבה ללא קסדה, תעתיקו אותו לכל אחד מהכלים – As simple as that.

חוה ראובני: זה טיפה יותר מורכב כי רק באופניים חובת הקסדה מעוגנת במקום אחד בפקודה, וחובת מחזיר האור קבועה במקום אחר בתקנות, בעוד שבכל שאר הכלים שני הדברים באים ביחד.

איתן גינזבורג: שלובים.

אביגל כספי: כן.

חוה ראובני: ולכן זה יותר מורכב מזה לאחד את הנוסחים, אבל אם אדוני נותן הנחיה – כיוון שזאת עמדת אדוני וזה מה שיאושר – הנוסח שיוכן לחתימה ישקף את זה.

איתן גינזבורג: יופי.

חוה ראובני: אם אדוני יסמיך את היועצת המשפטית שלו לוודא שזה הנוסח.

איתן גינזבורג: סיכמנו.

איתן גינזבורג: מקובל עליכם, חברים?

טטיאנה (טניה) מזרסקי: כן.

איתן גינזבורג: בסדר.

אביגל כספי: יכול להיות שמה שנעשה זה בעצם 50ב2, אנחנו נכתוב שהקנס יהיה 1,000 וזה פשוט יובהר - - -

איתן גינזבורג: אנחנו ננסח את זה.

איתן גינזבורג: באזור הניסוח ננסח את זה כמו שצריך, הכיוון ברור.

איתן גינזבורג: בואו נמשיך.

איתן גינזבורג: הכול יהיה אחיד לכולם, בין אם נצטרך לתקן פה ובין אם נצטרך לתקן שם, זה לא חשוב.

אביגל כספי: מספר 179ד1 המוצע – יימחק כי אין כבר צורך לפיצול.

אביגל כספי: אני פשוט עוברת לוודא שאנחנו לא מפספסים את השינויים.

אביגל כספי: 179ו זה היה העניין של סיור על כלי שאינו תקני, זה נשאר 1,000 שקל.

אביגל כספי: 180א, אופניים במצב לא תקין, זה נשאר אותו דבר.

איתן גינזבורג: מוסיפים גם את הגלגינוע.

אביגל כספי: מוסיפים את הגלגינוע, וגם בחובת פנסים ומחזירי אור.

איתן גינזבורג: מוסיפים גלגינוע.

אביגל כספי: מוסיפים גלגינוע, זה ללא שינוי.

אביגל כספי: פרט 3.

איתן גינזבורג: עצירה וחנייה באוטובוס.

אביגל כספי: כולו נמחק.

איתן גינזבורג: כן.

איתן גינזבורג: אז גם בעצם 13.

אביגל כספי: אני רק אגיד, אם אדוני מעוניין שנתאים את סכומי הקנסות, את האותיות לסכומים.

איתן גינזבורג: אני פשוט חושב שזה יותר מקל על הציבור.

איתן גינזבורג: אני מבין שאנשי המקצוע כבר רגילים לא', ב', ג', ד', יש בזה גם איזה מין היגיון ברמת בית משפט.

איתן גינזבורג: אני חושב שחוקים צריכים להיות מותאמים להדיוטות, לאנשים, זה לא צריך להיות מה שנקרא תורה מסיני כל התחבורה.

איתן גינזבורג: אני חושב שצריך לפשט.

איתן גינזבורג: כמה שיותר פשוט, כמה שדברים יהיו יותר בהירים וברורים, לא מפה ללכת למקרא לראות מה התכוונו.

איתן גינזבורג: חוק צריך להיות פשוט, חוק צריך להיות לאנשים, לא למשפטנים.

איתן גינזבורג: זו דעתי.

איתן גינזבורג: אם זה מקובל על היועצים המשפטיים לפשט את העסק הזה, אני מאוד מאוד אשמח.

אביגל כספי: בסדר גמור.

אביגל כספי: אז בעצם המדרגות יישארו.

איתן גינזבורג: כן.

אביגל כספי: ויוחלפו האותיות במספרים.

אביגל כספי: גם פה אנחנו מצביעים על האותיות אבל זה בעצם המשמעות של המספרים.

איתן גינזבורג: בסדר.

איתן גינזבורג: חברים, אם כך, אנחנו מוכנים להצבעה.

איתן גינזבורג: אנחנו לא נעלה את הקנס על הטלפונים הסלולריים, נעשה האחדה בין הכלים החשמליים.

איתן גינזבורג: הסוגיה של נכים גם כן טופלה.

אוסאמה סעדי: מעלים על הפלאפון?

איתן גינזבורג: לא.

איתן גינזבורג: משאירים על 1,000.

אוסאמה סעדי: מופיע כאן 1,500.

איתן גינזבורג: כן, אבל עכשיו אמרנו שאנחנו משאירים על 1,000, זה היה התיקון.

אוסאמה סעדי: אולי יצאתי.

איתן גינזבורג: זה התיקון, זה בהשפעת אדוני.

איתן גינזבורג: אני אצביע.

איתן גינזבורג: מי בעד אישור התקנות על השינויים שהקראנו אותם, ירים את ידו.

איתן גינזבורג: בעד – 2

איתן גינזבורג: נמנעים – אין

איתן גינזבורג: בעד – 2, נגד – 1, נמנעים – אין.

איתן גינזבורג: הצו אושר.

איתן גינזבורג: אני מאחל לכולם שלא יהיו עבירות תנועה, שלא נצטרך לעשות שימוש בקנסות האלה.

אוסאמה סעדי: זה בשם כולנו.

איתן גינזבורג: בשם כולנו.

איתן גינזבורג: אני מאחל למשטרת התנועה שתישאר - -

אוסאמה סעדי: מובטלת תמיד.

איתן גינזבורג: - - מובטלת תמיד, בדיוק, אבל כל עוד יש עבירות, שהדברים ייאכפו.

איתן גינזבורג: אני שמח מאוד שעשינו סדר בכל הנוגע לרכיבה על כלים חשמליים – גם בתוך הערים, גם בדרכים בין-עירוניות ובכלל – זה המסר החשוב שיוצא מתוך הוועדה הזאת, לא הקנסות, שאנחנו מבקשים מהציבור לנהוג בזהירות, לנהוג בצורה בטוחה.

איתן גינזבורג: השימוש באופניים ובקורקינטים חשמליים הוא שימוש ראוי, נכון, טוב, חשוב, רק שייעשה בצורה בטוחה, עם קסדה, במקומות ייעודיים וללא נפגעים.

עוז דרור: ברשותך, אדוני, עוד הערה אחת.

עוז דרור: עוז דרור, סמנכ"ל עמותת אור ירוק.

עוז דרור: כל המהלך הוא מבורך, רק אם הוא מגיע כמהלך כולל של חיזוק האכיפה והגברת החינוך וההסברה.

עוז דרור: מהלך כזה לבדו – אני רק מזכיר שהעלאת קנסות - - -

איתן גינזבורג: לא, לא, אז אני אגיד את זה.

עוז דרור: איננה מטרה רק להעשיר את קופת האוצר.

איתן גינזבורג: אני אגיד את זה.

איתן גינזבורג: אמרנו שזה חלק מתוכנית שלמה.

איתן גינזבורג: היום זה שלב אחד בתוכנית, בשבוע הבא אנחנו מביאים סמכויות לרשויות המקומיות.

איתן גינזבורג: זה מאוד חשוב.

איתן גינזבורג: .

עוז דרור: נכון מאוד.

איתן גינזבורג: זה משמעותי הרבה יותר מהקנסות.

איתן גינזבורג: זה אומר שיש הכפלת אכיפה בתוך הערים, זה אומר שפקחים עירוניים יוכלו לאכוף את העבירות הללו.

עוז דרור: חשוב מאוד.

איתן גינזבורג: זה מאוד מאוד חשוב, ואני גם קורא מפה לממשלה להגביר את כל סוגיית החינוך וההסברה.

איתן גינזבורג: דיברנו קודם על מחזירי אור.

עוז דרור: לחזק את משטרת התנועה בעוד שוטרים ועוד ניידות - - -

איתן גינזבורג: בהחלט.

איתן גינזבורג: בהחלט.

איתן גינזבורג: במה שנוגע לכנסת, תוכנית א' היום יוצאת לפועל.

איתן גינזבורג: ההשלמה שלה היא בשבוע הבא בדיוק באותו יום, באותו מקום.

עידית חנוכה: ככל שהשר לביטחון הפנים יעביר אכן את הצו.

איתן גינזבורג: כן, כן.

איתן גינזבורג: הוא יעביר מכיוון שהשימוע הציבורי מסתיים רק בימים אלה.

איתן גינזבורג: אני בקשר עם לשכת השר, זה יגיע.

איתן גינזבורג: ה-20 בחודש נקבע כיום דיון, אנחנו נעביר ב-20 בחודש את הסמכויות לרשויות המקומיות ואז יוכלו לאכוף את זה ואז יש פה את התוכנית השלמה שתאושר.

איתן גינזבורג: אני מאוד מאוד שמח על כך, דבר שעבדנו עליו לא מעט.

איתן גינזבורג: הגשתי הצעת חוק בדיוק בנושא הזה ואני שמח שהמשרד לביטחון הפנים אמר, בואו נעביר את זה בתקנות בלי צורך לעבור את כל הסאגה הפוליטית במליאה, והינה יש פה מכלול שלם.

איתן גינזבורג: המכלול ההסברתי הוא כבר לא ברמת המחוקק, הוא ברמת הממשלה.

איתן גינזבורג: אני קורא לממשלה להאיץ את נושא ההסברה והחינוך בבטיחות בדרכים.

איתן גינזבורג: אני מודה לכולם, לחברי הוועדה, לכל הצוות המקצועי – גם על השיח, גם על שיתוף הפעולה, גם על המאבק שלכם בתאונות דרכים ובשמירה על חיי אדם, ואני נועל את הישיבה.

איתן גינזבורג: תודה רבה לכולם.

איתן גינזבורג: הישיבה נעולה.